Gaver

## **Innhold**

* Anledningsgaver
* Minnegaver
* Testamentariske gaver

## Anledningsgaver

Mange av oss opplever at vi har tilstrekkelig med ting, slik at i stedet for en gave til oss selv, kan vi ved ulike anledninger ønske oss en gave til, for eksempel et tiltak i menigheten. Dette kan kunngjøres i invitasjon til selskap eller lignende.

Anledninger som runde år, bryllup, dåp eller lignende kan gi slike muligheter for anledningsgaver. For menigheten er det viktig å tenke at det er den som har oppfordret til en slik gave som er den egentlige giveren og som bør takkes. De som har satt inn et beløp på konto merket «Ole Olsens 50 års dag» har egentlig gitt en gave til Ole Olsen. Det er fint om menigheten kan gi en oversikt til giveren (Ole Olsen) om hvem som har gitt og et *samlet* innsamlet beløp som man selvsagt takker for.

Den beste måten å fortelle om at det er mulig å gi anledningsgaver er å fortelle om slike gaver som menighetene allerede har fått. Bruk menighetens facebookside, nettside eller menighetsblad. Dette må selvsagt enten anonymiseres eller avtales med den personen det gjelder.

## Minnegaver

Dette er en type innsamling som menigheten kan gjøre gjennom et samarbeid med begravelsesbyråene som stort sett betjener folk i menigheten. Lag en liten enkel brosjyre som sier litt om hva menigheten ønsker og har av planer og visjoner, samt hvordan man enkelt og praktisk kan organisere minnegaver. Brosjyren kan også med fordel sendes til de advokater som arbeider med privatrett innenfor menighets område. Dersom man får en minnegave i forbindelse med en begravelse/bisettelse er det svært viktig å takke de pårørende på en fin måte. Skrive gjerne om dette i menighetsblad og menighetens hjemmesider slik at dette kanskje også kan inspirere andre til å gjøre det samme.

Det er, dersom ikke avdøde har uttrykt spesielle ønsker, de pårørende som bestemmer om det skal kunne gis en minnegave til et bestemt formål.

## Testamentariske gaver

Informasjon om muligheten til å etterlate en testamentariske gaver til menigheten må gis på en klok og forsiktig måte. Dersom menigheten får en testamentarisk gave bør dette informeres om i menighetsblad eller lignende, samtidig som man utrykker takknemlighet. Dette kan motivere også andre til å gjøre det samme.

Det kan være smart å ha en artikkel i menighetsbladet hvor en advokat intervjues eller skriver om hvordan man oppretter et testament og hvordan man også kan tilgodese en menighet eller en frivillig organisasjon med et legat på et bestemt beløp. Et legat er et enkeltbeløp nevnt i et testament, noe som kan gis også av arvelatere som har livsarvinger så lenge de oppfyller pliktdelsarven til livsarvingene. Få gjerne frem at dersom noen tilgodeser menigheten med NOK 10 000–20 000,- vil dette oftest være relativt beskjedent beløp i et bo-oppgjør, men særdeles mye penger for menigheten.

I tillegg til å intervjue en advokat er det enda bedre dersom menighetsbladet kan presenter et intervju med en som har tilgodesett menigheten i sitt testament, og gjerne utfordre vedkommende til og fortelle hvorfor og gjerne hvordan.

Når det gjelder testamentarisk gave så gis denne gjennom et testamente som ofte er skrevet mange år før gaven blir en realitet for menigheten.

Du kan lese mer om arv og testamenter på [detgodetestament.no](http://detgodetestament.no) og [arv.no](http://www.arv.no).